Kartel týmto spôsobom odmietol výzvu spotrebiteľských krajín na zvýšenie produkcie.
Podľa dnes zverejnenej pravidelnej správy OPEC je vidieť, že členské krajiny kartelu v súlade s dohadmi z konca vlaňajška obmedzujú svoju ťažbu. Podľa vysokých predstaviteľov členov OPEC kartel pravdepodobne nezvýši ťažobné kvóty ani na svojom najbližšom zasadnutí, ktoré sa bude konať 11. septembra.
Vzhľadom na blížiacu sa motoristickú sezónu sú zásoby ropy viac ako dostačujúce na to, aby pokryli očakávaný dopyt. Je však pravda, že benzínové rezervy sú na toto obdobie roka nízke," uvádza sa v správe OPEC. Kartel dodal, že bude pokračovať v sledovaní vývoja na trhu pred svojím septembrovým stretnutím, na ktorom sa už sústredí na dopyt počas zimnej sezóny.
Medzinárodná energetická agentúra (IEA) v piatok vyzvala OPEC, aby zvýšila pred začiatkom letnej sezóny svoju produkciu. Barel (159 litrov) americkej ropy dnes zdražel o 65 centov na 63,11 USD, v prepočte 1 564 SKK. Ropa Brent zo Severného mora, ktorá v súčasnosti lepšie odráža vývoj na svetovom trhu, posilnila o 1,09 USD na 67,92 USD. Príčinou dnešného rastu cien čierneho zlata je neistá situácia týkajúca sa dodávok z Nigérie.
Informovala o tom agentúra Reuters.